Linhart, Patrick, poslanec NR SR (2022-05-25):
Dámy a páni, viete, že ja nie som človek, ktorý by si robil prípravu na nejaké rozpravy a písal si to na papierik a nechal si to vypracovať svojimi asistentmi. Budem rozprávať od srdca tak, aby každý a bežný spotrebiteľ tieto moje slová pochopil. Čo sa týka zlučovania inštitúcií pod jednu, ako to už bolo spomínané, ja som plne za, ja som plne za to, aby sa navrátila z tých starých čias tá, tá kontrola, potravinová kontrola, ktorá bude mať naozaj svoje meno, ktorá bude kontrolovať všetko, bude to pod jednou strechou. Plne s tým súhlasím, myslím si, že rozdelenie pod ministerstvo zdravotníctva a ministerstvo pôdohospodárstva, kde patrí ŠVPS dnes, tak jednoducho bolo veľmi zlým krokom a som plne za návrat späť do tých starých, dobrých čias, keď tá potravinová kontrola niečo znamenala a mala možnosť aj niečo riešiť a neprehadzovali sa kompetencie ako horúci zemiak z jedného, z jednej strany na druhú. Čo sa týka opozície a toho strašenia, takto, pri vývoze obilnín, naozaj, skutočne uvedomme si, ja chápem, ja chápem, že opozícia to musí robiť, proste strašia, stále strašiť ľudí, že sa tu prijíma niečo zlé. Pokiaľ sa nič nerobilo, kritizovali ste. Pokiaľ sa niečo zase robí, niečo sa konečne robí, kritizujete aj to. Však to už nie je normálne, tak si vyberte, tak máme niečo robiť, alebo nemáme niečo robiť. Niečo robíme, snažíme sa niečo dosiahnuť, mali sme tu ministra Mičovského, za ktorého, poznáte ma, že som poslanec, koaličný poslanec, ale viem strieľať do vlastných radov. Ja som sa postavil a chcel som, aby Mičovský odišiel zo svojho miesta, lebo svoju funkciu jednoducho nezvládal. Vtedy tá kritika bola opodstatnená, nerobilo sa nič. Teraz tu konečne máme ministra, ktorý začne niečo pracovať, na niečom robiť, zase je zle. Zase tu hľadajme nejaké, proste nejaké možnosti, že á, to je len marketing, to nič nepomôže, však treba niekde začať. Je to informačná povinnosť, informačná povinnosť je informačná povinnosť, nikoho neobmedzuje, nič nezakazuje, iba informuje ministerstvo pôdohospodárstva, aby sme, alebo ako ministerstvo pôdohospodárstva malo jednoducho plné dáta, aby mohlo jednoducho disponovať s dátami, ktoré budú predložené. Neobmedzuje, nerobí nič, len zbiera dáta, aby bolo informované na horšie časy, aby vedelo zasiahnuť v prípade potreby. Ďalšia vec je dátum minimálnej trvanlivosti, ktoré sa líši od dátumu spotreby. Ako bolo povedané správne mojím kolegom a pánom predsedom Karahutom a pani kolegyňou Halgašovou, a to je historický moment, kde sa naozaj v tomto my spájame a naozaj skutočne musím povedať, že sme za jedno. Ja som za to, aby sa tieto potraviny nevyhadzovali nijakým spôsobom. Áno, keď dobrovoľne neprijme, alebo keď teda charitatívna organizácia neprijme tieto potraviny, čo sa veľakrát deje, a retailové reťazce maloobchodnej siete nemajú kam dať tieto potraviny, sám viem veľmi dobre, že tieto potraviny sa vyhadzujú. Pozrite si dokument francúzsky, na tony, na tony sa vyhadzujú potraviny. Sú tu sociálne slabšie skupiny, ktoré tie potraviny by si rado kúpilo, ale si ich, bohužiaľ, v čase tejto inflácie nemôže dovoliť a rado by ich malo doma za 50-percentnú zľavu alebo za nákupnú cenu toho retailového reťazca, čiže za veľkoobchodnú cenu, ale nemôžu si ich dovoliť. A my im teraz budeme robiť zle, nie, nemôžeme to urobiť, nech to ide do kafilérky. Nech to ide všetko do kontajnerov aj s plastom, všetko na jedno smetisko. Budeme to zakazovať teraz. Tak máme tu nejaký dobrý návrh, poďme ho podporiť, spojme sa! Je to, je to dobrá vec. Čo sa týka pokút, prosím vás pekne, ja som tu mal prvý prejav asi deň po voľbách, keď som mal úplne že prvý alebo druhý prejav ako faktickú poznámku. Rozprával som tu o skupine ľudí, ktorá chodila a vypaľovala tie potravinové reťazce. Prosím vás pekne, išli tam a povedali, dáš mi 400-tisíc, ináč zaplatíš milión. A potom sme to videli na obrazovkách ako pani Matečná tam máva nejakou horalkou s prešlým dátumom spotreby a bude hovoriť, miliónová pokuta a nejaká piecka tam bola, nejaký špinavý konvektomat na pekárni, čo je bežná, normálne proste špina, ktorá sa deje počas dňa, keď tam pečiete nejaké produkty. A za toto dostali milión. Tak konečne máme možnosť zrušiť túto neprávosť, ja teraz nebránim retailové reťazce, ja bránim podnikateľské prostredie a poctivých podnikateľov, pokiaľ si pokutu zaslúži, nech ju dostane a nech dostane relevantnú pokutu k tomu, čo urobil. A nie, že ju dostane za prešlú horalku a jednu špinavú piecku jeden milión eur, lebo to je smiešne, to bola obyčajná vypalovačka a tú ideme teraz rušiť. Preto plne stojím za týmto návrhom a budem zaňho hlasovať. Posledná vec, ku ktorej sa chcem vyjadriť, ambulantný predaj. Áno, ja beriem to, že tento pozmeňovák nerieši jednoducho predaj, ambulantný predaj za obcami, čiže hovoríme tu o VZN-ku. Čiže keď obec dá nejaké všeobecné zásadné nariadenie, ktoré jednoducho sa musí dodržiavať a musí sa dodržiavať ten bod, hej, alebo to trhovisko, kde sa tieto produkty predávajú, tak jednoducho je to všetko v poriadku, ale berme si, že tu sú obrovské, obrovské diery. Prišiel minister financií pán Matovič, ja som veľmi rád, že si tu, pán minister financií, pretože, poviem to nahlas, ŠVPS je absolútne poddimenzovaná finančnými zdrojmi a ľudskými zdrojmi, a naozaj ja by som poprosil, aby sme uvažovali o tom, aby sme ŠVPS-ké, aby sme našej štátnej veterinárnej správe dali viac peňazí na to, aby mali viac kontrolórov, aby mohli viac vykonávať prácu, pretože po prvé, oni nemajú šancu vykonávať ani svoju prácu na trhoviskách. Ja sa týmto problémom zaoberám sedem rokov, sedem rokov si pozrite staré moje video, kde som behal po trhoviskách, alebo päť rokov dozadu, keď som behal s Markízou po trhoviskách a kde sme robili proste prieskum a kde nám rovno tí trhoví, ja tomu hovorím že veksláci, zeleninoví veksláci, hovorili metódy, ako to celé proste obísť a ako predávať za nula, čiže tu trpí ministerstvo financií, pretože nie sú odvádzané dane, dostáva nula za ten predaj. Ja viem, že sa to netýka tohto pozmeňováku, ja viem, že toto nesúvisí priamo s týmto pozmeňovákom, že sa tu bavíme len o pokutách, ktoré ja teda to navýšenie pokút zeleninovým vekslákom alebo nejakému Poliakovi, ktorý sem príde s nejakou dodávkou s mäsom lacným, otvorí to tam a predáva to babičkám a babičky potom volajú na druhý deň niekde, že im je zle z toho mäsa, čo si nakúpili, ako že to nekontrolujete. Ja som za to, aby to bolo vysoko pokutované a aby sa to riešilo. Ale zároveň, keďže tu máme ministra financií a ministra pôdohospodárstva, tak chcem povedať, ŠVPS potrebuje naozaj navýšenie finančného budžetu na to, aby túto prácu mohlo vykonávať. To už nehovorím vôbec o tom, že by mali vycestovať niekde za nejaký okres alebo za nejaké mesto, alebo za nejakú dedinku, kde už od marca, kde už od marca si môžete kúpiť nejaké grécke melóny, ktoré sú predávané s nulovým, s nulovou spotrebnou daňou, čiže vôbec bez akýchkoľvek dokladov, a je to všetko robené na čierno. Čiže my strácame aj v pokladnici peniaze. Dobre, nebudem to zdržovať pre krátkosť času, pretože som vyzvaný predsedom klubu, aby som dlho nerozprával, myslím, že som povedal všetko a len to uzavriem tým, že plne podporím tento návrh zákona mojím hlasom. Ďakujem za pozornosť.